**Ενδεικτικές απαντήσεις στην 1η γραπτή εργασία**

**ΘΕΜΑ ΕΚΘΕΣΗΣ: Ποιες από τις προτάσεις που διατυπώνει η Αμερικανίδα φιλόσοφος στην 4η παράγραφο (τρεις τουλάχιστον) βρίσκουν εσάς προσωπικά περισσότερο σύμφωνους και γιατί; Αναπτύξτε την επιχειρηματολογία σας σε κείμενο μέχρι 350 λέξεις, που προορίζεται να αναρτηθεί σε επίσημο ιστολόγιο προβληματισμού για τη σύγχρονη Εκπαίδευση και για όσα επιζητεί και αναμένει ο σύγχρονος πολίτης από αυτήν.**

§4 Οι πολίτες του κόσμου χρειάζονται μια γενική μόρφωση. Ασφαλώς χρειάζονται και πολλές πρακτικές γνώσεις που οι φοιτητές μπορούν να αποκτήσουν χωρίς να εκπαιδευτούν στις ανθρωπιστικές επιστήμες**1**. Ωστόσο, για να γίνεις υπεύθυνος πολίτης, χρειάζεσαι κάτι άλλο: την ικανότητα να αξιολογείς τις ιστορικές αποδείξεις, τον χειρισμό των οικονομικών αρχών και την εξάσκηση του κριτικού σου πνεύματος**2**. Να μπορείς να συγκρίνεις διαφορετικές απόψεις της κοινωνικής δικαιοσύνης**3**, να μιλάς τουλάχιστον μία ξένη γλώσσα**4**, να μπορείς να αξιολογείς την πολυπλοκότητα των μεγάλων θρησκειών του κόσμου**5**. Το να έχεις μια δομημένη σκέψη πάνω σε ένα ευρύ φάσμα πολιτισμών, ομάδων κι εθνών και στην ιστορία των αλληλεπιδράσεών τους**6** επιτρέπει στις δημοκρατίες να προσεγγίσουν με υπεύθυνο τρόπο τα προβλήματα που αντιμετωπίζουν σήμερα.

Εισαγωγικά

1. Θεμελιώδη προβληματισμό σχετικά με τη φυσιογνωμία της σύγχρονης Εκπαίδευσης αποτελεί η προσδοκία του συνδυασμού δύο στόχων, ο καθένας από τους οποίους έχει τη δική του αξία. Η κοινωνία επιζητεί τόσο τη λεγόμενη «τεχνοκρατική εκπαίδευση» που υπηρετεί την οικονομική ανάπτυξη μέσα από την πρόοδο των θετικών επιστημών και των τεχνικών γνώσεων – όσο και την «ανθρωπιστική εκπαίδευση» η οποία οπλίζει τους ανθρώπους με κριτική σκέψη και κοινωνική ευαισθησία και με διάθεση σεβασμού των ανθρωπίνων δικαιωμάτων. Η Αμερικανίδα φιλόσοφος πλειοδοτεί με τις απόψεις της υπέρ του δεύτερου κυρίως τύπου Εκπαίδευσης.
2. Ο σύγχρονος πολίτης διαθέτει μεγάλο αριθμό ευκαιριών για πρόσβαση στη μόρφωση, την πληροφόρηση, την ενημέρωση. Παραμένει όμως ζητούμενο να κατακτήσει και τον τρόπο διαμόρφωσης της πληροφόρησης που λαμβάνει, σε μάθηση ικανή να τον ενεργοποιήσει σχετικά με τις δημοκρατικές διαδικασίες του καιρού και του τόπου του. ΕΠΟΜΕΝΩΣ:
3. Η γενική μόρφωση – ένας επαρκής, δηλαδή, αριθμός γνώσεων επί ζητημάτων κοινωνικών, πολιτικών, οικονομικών κυρίως αλλά και άλλων – διευρύνει τους πνευματικούς ορίζοντες του ατόμου, ενισχύει την πολυμέρεια της σκέψης, καταργεί τον φανατισμό και την αδιαλλαξία. Αυτό βέβαια δεν σημαίνει ότι οι πρακτικές γνώσεις θα καταργηθούν – η αξία τους είναι δεδομένη – θα πάψουν όμως να κατέχουν την απόλυτη προτεραιότητα (πράγμα το οποίο συχνά ευνοεί την εξειδίκευση αλλά και την απολυτότητα της σκέψης).
4. Η αξιολόγηση των ιστορικών αποδείξεων προωθεί την ελεύθερη και αμερόληπτη κριτική των γεγονότων, και ενισχύει την εθνική αυτογνωσία – ο χειρισμός των οικονομικών αρχών διευκολύνει την κατανόηση των αποφάσεων των κυβερνώντων και την επιφυλακτικότητα σε σχέση με την ορθότητά τους ενώ παράλληλα ευνοεί και τη συνετή διαχείριση του ατομικού εισοδήματος – η εξάσκηση του κριτικού πνεύματος επιτρέπει τον συσχετισμό διαφορετικών μεταξύ τους απόψεων και αντιλήψεων και την εξαγωγή ασφαλέστερων συμπερασμάτων.
5. Η κοινωνική δικαιοσύνη είναι βέβαια μία έννοια ρευστή με αμφιλεγόμενο περιεχόμενο κι αυτό γιατί συναρτάται με τη συγκεκριμένη κοινωνική πραγματικότητα κάθε έθνους ή κράτους καθώς και με τη μορφή της εξουσίας από χώρα σε χώρα. Η Εκπαίδευση είναι σε θέση να προσφέρει πνευματικά εφόδια στους εκπαιδευόμενους ώστε να αξιολογούν το ποσοστό κοινωνικής δικαιοσύνης που «αντιστοιχεί» στον κοινωνικό χώρο στον οποίο ζουν αλλά και να ιεραρχούν με ενσυναίσθηση τις προτεραιότητες ως προς τα κοινωνικά προβλήματα που απασχολούν το σύνολο.
6. Η γλωσσομάθεια είναι απαραίτητο προσόν για κάθε σύγχρονο πολίτη του κόσμου. Η γλωσσομάθεια διευκολύνει την εις βάθος επικοινωνία μεταξύ των αλλόγλωσσων, επιτρέπει την αναζήτηση εργασίας σε χώρες του εξωτερικού, προωθεί τη γνωριμία και αλληλοκατανόηση των πολιτισμών.
7. Οι μεγάλες θρησκείες του κόσμου (Χριστιανισμός, Μουσουλμανισμός, Ιουδαϊσμός και άλλες) αποτυπώνουν μια κοσμοθεωρία συμβατή με τον πολιτισμό και τις παραδόσεις των λαών που τις ασπάζονται. Πίσω από τα κηρύγματά τους ωστόσο υποκρύπτονται και οι πολιτικές προσδοκίες λαών και εθνών, οι οποίες συχνά πυροδοτούν το φανατισμό, την ξενοφοβία, τη μισαλλοδοξία. Η μόνη οδός για τη συνύπαρξη όλων αυτών των αντιτιθέμενων συστημάτων σκέψης είναι η ειρηνική διευθέτηση των διαφορών, η ανεκτικότητα και ο αμοιβαίος σεβασμός της ετερότητας.
8. Σε συσχετισμό με το προηγούμενο έρχεται και η αποδοχή του διεθνικού / οικουμενικού πνεύματος της εποχής μας. Η υφήλιος σήμερα αποτελεί ενιαίο τόπο για όλους – αν και πολλοί επιμένουν να το αρνούνται – κι αυτό γιατί τα διεθνή προβλήματα εντείνουν το προσφυγικό και μεταναστευτικό ζήτημα και επιβάλλουν τη συνύπαρξη και συγκατοίκηση αλλόφυλων πληθυσμών. Οι σύγχρονες δημοκρατίες δεν περιλαμβάνουν μόνο ομοεθνείς πολίτες αλλά ετερόκλιτες πληθυσμιακές ομάδες που επιζητούν την αμοιβαία συνεργασία και την αναγνώριση από τους γηγενείς πληθυσμούς.

ΣΥΜΠΕΡΑΣΜΑ: Ο υπεύθυνος πολίτης διαμορφώνεται πιο ολοκληρωμένα στους καιρούς μας όσο περισσότερο κατακτά την ανθρωπιστική εκπαίδευση.